Nemať meno nového ministra školstva považujem za hazard so vzdelávaním našich detí, reaguje Branislav Gröhling (SaS) na správu, že premiér Eduard Heger chce dočasne riadiť rezort školstva. Gröhling tvrdí, že jeho nástupcom nemôže byť premiér na čiastočný úväzok.
"Už dva mesiace som mohol svojho nástupcu oboznamovať s problematikou a pripravovať ho na všetko, čo ho na ministerstve čaká, na potrebné reformné opatrenia, ktoré ho čakajú, ako aj na krízové riadenie týkajúce sa cien energií, covidu či umiestňovania žiakov z Ukrajiny. Nič z toho sa neudialo, pretože som dodnes nedostal jediné meno," píše v stanovisku Gröhling
"Nástupcom rozhodne nemôže byť dočasne poverený premiér na čiastočný úväzok. Naopak, školstvo si zaslúži pripraveného a rozhodného ministra, ktorý prevezme rezort a všetky jeho úlohy. Nástupca totiž musí pokračovať vo všetkých reformných krokoch, ktoré sme naštartovali," dodal.